## Les obres de l’Estació Central del TRAM d’Alacant obliguen a modificar els accessos a les zones d’aparcament d’Adif

*** La modificació s’aplicarà des del dimarts 7 de gener des de primera hora del matí
* L’accés a l’aparcament passarà a fer-se des de l’avinguda Aguilera, carrer Alcalde Rafael Millá Santos i s’obriran dos noves zones de parada exprés en els carrers Bono Guarner i Alcalde Rafael Millá Santos
* També s’habilita un accés per a viatgers de mobilitat reduïda en la zona de parada de taxis amb accés des de l’avinguda Salamanca**

Les obres de l’Estació Central del TRAM d’Alacant que executa la Generalitat obliguen a modificar a partir del pròxim dimarts 7 de gener els accessos a les zones d’aparcament de l’estació d’Adif d’Alacant.

Els treballs previstos obliguen a tancar l’accés a l’aparcament des de l’avinguda de Salamanca, per la qual cosa, en coordinació amb l’Ajuntament d’Alacant i Adif, s’ha decidit condicionar l’entrada i eixida de vehicles des de l’avinguda Aguilera pel carrer Alcalde Rafael Millá Santos. També s’han condicionat dos noves zones de parada exprés, per a l’arribada i eixida de viatgers, que substituirà l’actual, que deixa de prestar servici des del dimarts. Una d’estes parades estarà situada en el carrer Bono Guarner, amb accés des de l’avinguda Salamanca i el carrer Serrano/Catedràtic Senant Llaudes i, l’altra, en el carrer Alcalde Rafael Millá Santos, amb accés des de l’avinguda Aguilera, davant de l’accés a l’aparcament de l’estació.

A més, també s’ha disposat una zona exclusiva per a parada exprés de viatgers amb mobilitat reduïda en la zona de taxis en el recinte de l’estació, amb accés des de l’avinguda Salamanca. Quant als accessos per als vianants a l’edifici de l’estació, de moment, es mantenen tots els existents, inclòs l’accés sud per a persones de mobilitat reduïda.

Les obres de l’Estació Central van començar el mes de novembre passat amb els treballs previs d’inspecció de terrenys, identificació i reposició de servicis i instal·lacions de l’estació. Actualment, ja s’executen les obres del nou aparcament alternatiu, situat en terrenys d’Adif.

**Característiques del projecte**

El pressupost d’adjudicació dels contractes de construcció i direcció d’obra ascendix a 102 milions d’euros (IVA inclòs) amb un termini d’execució de 52 mesos.

El projecte arreplega l’execució d’un tram de túnel de 72 metres de longitud, de connexió amb la infraestructura ja executada davall l’avinguda de l’Estació, i la nova Estació Central davall superfície, que disposarà dels corresponents accessos i vestíbuls, i la planta que allotjarà andanes i les quatre vies, amb les seues respectives infraestructures i instal·lacions.

L’Estació Central permetrà crear un gran node intermodal a on convergisquen els fluxos de llarg recorregut, el sistema tramviari i els servicis d’autobús urbans, metropolitans i interurbans.

Fecha: 03/01/2025